
ROZSUDOK V MENE SLOVENSKEJ REPUBLIKY Okresný súd Galanta samosudkyňou JUDr. Mariannou HOSŤOVECKOU v trestnej veci proti obžalovanému A. B. pre obzvlášť závažný zločin neoprávnenej výroby a obchodovania s omamnou látkou a psychotropnou látkou podľa § 173 odsek 1, odsek 5 písmeno d) Trestného zákona (v bode 1/ obžaloby), prečin nedovoleného ozbrojovania a obchodovania so zbraňami podľa § 294 odsek 1 Trestného zákona (v bode 2/ obžaloby), zločin nedovoleného ozbrojovania a obchodovania so zbraňami podľa § 294 odsek 2 Trestného zákona (v bode 2/ obžaloby), na hlavnom pojednávaní konanom v Galante dňa 19. 03. 2025, takto rozhodol: Obžalovaný A. B., nar. XX. XX. XXXX v C., trvale bytom D., E. F., G. XXX/XXX, t. č. v Ústave na výkon väzby H., UZNÁVA
SA
ZA
VINNÉHO, ŽE
v bode 1/ - od presne nezisteného času od doposiaľ neustálených osôb a na doposiaľ neustálenom mieste bez príslušného oprávnenia si obstaral omamné a psychotropné látky metamfetamín a kokaín za účelom ďalšej distribúcie a dosiahnutia majetkového prospechu ako aj užívania, a tieto neoprávnene prechovával všade tam kde sa zdržiaval, ako aj na iných doposiaľ neustálených miestach, najmä - dňa 22. 03. 2024 v čase okolo 19.00 hod. v tmavej ľadvinke s nápisom B. C. do doby kedy ľadvinku v čase okolo 19.00 hod. vo vestibule na druhom poschodí v kine Nova v meste I. na ulici J. F. XXX/ XX zabudol, pričom v ľadvinke sa nachádzalo 1 ks igelitové vrecko s tlakovým uzáverom obsahujúce metamfetamín s prímesou dimetylsulfónu s hmotnosťou 80 952 mg a s priemernou koncentráciou účinnej látky metamfetamín 60,2 % hmotnostných obsahujúci 48 733 mg absolútneho metamfetamínu, obal z kinder vajíčka oranžovej farby obsahujúci metamfetamín s hmotnosťou 3741 mg a s priemernou koncentráciou účinnej látky 73,3 % obsahujúci 2742 mg absolútneho metamfetamínu, čo celkovo predstavuje 84,693 g metamfetamínu, pričom metamfetamín je zradený v zmysle zákona č. 139/1998 Z. z. o omamných látkach, psychotropných látkach a prípravkoch do II. skupiny psychotropných látok, - dňa 17. 10. 2024 do 17.25 hod., kedy bol ako vodič osobného motorového vozidla zn. AUDI čiernej farby EČV K. zastavovaný hliadkou Obvodného oddelenia PZ Sereď, pričom pred zastavením jeho spolujazdec I. L. na pokyn A. B. vyhodil z vozidla v katastri obce J. I. v blízkosti cesty č. XX/XXX vedúcej z J. I. do M. v slepej uličke cez predné pootvorené dvere spolujazdca čiernu tašku nachádzajúcu sa na podlahe pred sedadlom spolujazdca, pričom v taške sa nachádzali okrem iného plastové vrecko s tlakovým uzáverom (vložené v čiernom mikroténovom vrecku) obsahujúce: kokaín s prímesou prokaínu s hmotnosťou 199,42 g a priemernou koncentráciou účinnej látky kokaín 69,1 % hmotnostných, obsahujúci 137 799 mg absolútneho kokaínu, v ďalšom vrecku kokaín s prímesou prokaínu s hmotnosťou 101,70 g a priemernou koncentráciou účinnej látky kokaín 68,1 % hmotnostných obsahujúci 69 258 mg absolútneho kokaínu, zauzlené mikroténové vrecko s obsahom metamfetamínu s hmotnosťou 498,82 g s priemernou koncentráciou účinnej látky 73,3 % hmotnostných, obsahujúci 365 635 mg absolútneho metamfetamínu, papierová škatuľa SENCOR s plastovým vreckom s tlakovým uzáverom
s obsahom metamfetamínu s prímesou dimetylsulfónu s hmotnosťou 506,60 g s prítomnosťou účinnej látky metamfetamín s priemernou koncentráciou účinnej látky metamfetamín 63,7 % hmotnostných, obsahujúci 322 704 mg absolútneho metamfetamínu, plastové vrecko s tlakovým uzáverom s obsahom metamfetamínu s hmotnosťou 8,934 g s priemernou koncentráciou účinnej látky 76,2 % hmotnostných, pričom pri prehliadke motorového vozidla zn. AUDI čiernej farby EČV: K. XXX N. vykonanej dňa 17. 10. 2024 bolo zaistené ďalšie plastové vrecko s tlakovým uzáverom s obsahom metamfetamínu s hmotnosťou 1,318 g s priemernou koncentráciou účinnej látky 76,8 % hmotnostných, obsahujúci 1012 mg absolútneho metamfetamínu a očadená sklenená fajka s obsahom metamfetamínu s hmotnosťou 0,517 g a priemernou koncentráciou účinnej látky 73,0 % hmotnostných, s obsahom 377 mg absolútneho metamfetamínu, čo celkovo predstavuje 301,12 g kokaínu a 1016,19 g metamfetamínu, teda spolu si neoprávnene obstaral a bez príslušného oprávnenia prechovával za účelom obchodovania kokaín v množstve 301,12 g a metamfetamín v množstve 1100,883 g, čo zodpovedá mimoriadne veľkému množstvu omamných a psychotropných látok, pričom kokaín je zaradený v zmysle zákona č. 139/1998 Z. z. o omamných látkach, psychotropných látkach a prípravkoch do II. skupiny omamných látok a metamfetamín do II. skupiny psychotropných látok, v bode 2/ si nezisteným spôsobom zadovážil a od presne nezistenej doby do 17.25 hod. dňa 17. 10. 2024 neoprávnene držal na nezistených miestach, všade tam kde sa zdržiaval u seba a aj v katastri obce J. I. v blízkosti cesty č. XX/XXX vedúcej z J. I. do M. v slepej uličke, v osobnom motorovom vozidle zn. Audi A8, čiernej farby s evidenčným číslom K. XXX N., strelnú zbraň – samonabíjaciu pištoľ zn. Glock 17 s výrobným číslom K., kal. 9mm Luger s príslušným zásobníkom obsahujúcim 9 ks streliva kal. 9mm Luger, pričom nie je držiteľom zbrojného preukazu a uvedená zbraň bola z technického hľadiska posúdená v zmysle ustanovení zákona číslo 190/2003 Z. z. o strelných zbraniach a strelive v platnom znení podľa § 4 odsek 2 písmeno c), vzhľadom na zmenu charakteru zbrane ako zbraň kategórie A, t. j. zakázanú zbraň, ktorú možno nadobudnúť len na základe výnimky, ktorá obvinenému udelená nebola, všetkých deväť kusov streliva 9 mm Luger je streľbyschopných, pričom všetky predložené náboje sú z technického hľadiska podľa § 2 odsek 1 písmeno f) Zákona číslo 190/2003 Z. z. o strelných zbraniach a strelive a o zmene a doplnení niektorých zákonov strelivom, ktoré môže podľa § 12 odsek 1 citovaného zákona nadobudnúť do vlastníctva len držiteľ zbrojného preukazu, držiteľ zbrojnej licencie alebo držiteľ zbrojného sprievodného listu na trvalý vývoz, ktoré podmienky obvinený nespĺňa. TEDA v bode 1/ obžaloby - neoprávnene obchodoval s omamnou látkou a psychotropnou látkou v mimoriadne veľkom množstve, v bode 2/ obžaloby - sebe zadovážil a držal strelivo bez povolenia a zároveň sebe zadovážil a držal strelnú zbraň bez povolenia, ČÍM SPÁCHAL: v bode 1/ obžaloby - úmyselný obzvlášť závažný zločin neoprávnenej výroby a obchodovania s omamnou látkou a psychotropnou látkou podľa § 173 odsek 1, odsek 5 písmeno d) Trestného zákona, v bode 2/ obžaloby - úmyselný prečin nedovoleného ozbrojovania a obchodovania so zbraňami podľa § 294 odsek 1 Trestného zákona,
- úmyselný zločin nedovoleného ozbrojovania a obchodovania so zbraňami podľa § 294 odsek 2 Trestného zákona. ZA TO MU UKLADÁ: Podľa § 173 ods. 5 Trestného zákona, s použitím § 36 písm. l), § 37 písm. h), § 38 ods. 2, § 39 ods. 5, § 41 ods. 1, ods. 2 Trestného zákona, úhrnný nepodmienečný trest odňatia slobody vo výmere 7 (sedem) rokov. Podľa § 48 ods. 2 písm. a) Trestného zákona ho súd pre výkon uloženého trestu zaraďuje do ústavu na výkon trestu odňatia slobody s minimálnym stupňom stráženia. Podľa § 60 ods. 1 písm. a) Trestného zákona mu ukladá aj trest prepadnutia veci: - textilné vrecúško Gucci s nespotrebovaným množstvom kryštalického materiálu, - digitálna váha, - mobilný telefón zn. Apple nezisteného typu bielej farby, nezisteného IMEI, bez prístupových kódov, - mobilný telefón zn. Apple, typu Iphone 14, čiernej farby v obale Karl Lagerfeld, nezisteného IMEI, - tablet zn. Lenovo nezisteného typu, IMEI XXXXXXXXXXXXXXX, poškodený z prednej aj zadnej strany, - čierny diktafón zn. Olympus - opotrebovaný, - čierna textilná taška, - ľadvinka zn. Freccetricolori, s obsahom: digitálna váha, nôž čiernej farby, biela plastová karta, - 1 ks podomácky upravená samonabíjacia pištoľ rakúskeho výrobcu GLOCK, zn. GLOCK 17, výrobné číslo K., kaliber 9mm LUGER + 1 ks príslušného zásobníka. Podľa § 60 ods. 1 písm. c) Trestného zákona mu ukladá aj trest prepadnutia veci - finančná hotovosť spolu vo výške 7980,- eur. Podľa § 60 ods. 5 Trestného zákona sa vlastníkom prepadnutých vecí stáva štát. Podľa § 76 ods. 1 a § 78 ods. 1 Trestného zákona mu ukladá ochranný dohľad v trvaní 1 (jeden) rok. odôvodnenie: Podľa § 172 ods. 2 Trestného poriadku tento rozsudok neobsahuje odôvodnenie. Poučenie: Proti tomuto rozsudku nie je možné podať odvolanie (§ 257 ods. 5 Tr. por., § 312 ods. 1 Tr. por.).

